
MBI MËNYRËN E ORGANIZMIT DHE REALIZIMIT TË PROCEDURAVE TË PËRQENDRUARA TË PROKURIMIT PUBLIK “BLERJE USHQIMESH” PËR SHËRBIMIN SOCIAL SHTETËROR DHE INSTITUCIONET E PËRKUJDESJES SHOQËRORE NË REPUBLIKËN E SHQIPËRISË

Në përputhje të pikës 4, të nenit 102, të Kushtetutës së Republikës së Shqipërisë, të ligjit nr. 8485, datë 12.5.1999, “Kodi i Procedurave Administrative”, ligji nr. 147, datë 17.12.2015, “Për buxhetin e vitit 2016”, nenit 11, të ligjit nr. 9643, datë 20.11.2006, “Për prokurimin publik”, të ndryshuar, dhe nenit 2, kreu I i vendimit të Këshillit të Ministrave nr. 914, datë 29.12.2014, “Për miratimin e rregullave të prokurimit publik”, të ndryshuar,

UDHËZOJ:

1. Realizimin e procedurave të prokurimit për “Blerje ushqimesh” me procedurën “Proku-rim i përqendruar” nga Ministria e Mirëqenies Sociale dhe Rinisë.
 2. Ministria e Mirëqenies Sociale dhe Rinisë merr përsipër rolin e Organit Qendror Blerës për zhvillimin e procedurës së prokurimit në emër dhe për llogari të Shërbimit Social Shtetëror dhe institucioneve të përkujdesjes shoqërore në varësi të saj.
3. Shërbimi Social Shtetëror duhet të dërgojë pranë Ministrisë së Mirëqenies Sociale dhe Rinisë specifikimet teknike, sasitë e mallrave/volume që do të prokurohen dhe fondet e vëna në dispozicion brenda datës 15 janar.
4. Autoritetet kontraktore, në përcaktimin e të dhënave sasiore duhet të marrin për bazë çmime të njëjta për mallra dhe shërbime të të njëjtit lloj (çmimet e INSTAT-it).
5. Ministria e Mirëqenies Sociale dhe Rinisë është përgjegjëse për kryerjen e të gjithë procedurës së prokurimit (që nga njoftimi i kontratës e deri te publikimi i njoftimit të shpalljes së fituesit), ndërsa nënshkrimi i kontratës bëhet nga secila prej palëve përfituese për sasinë/volumin e mallrave, shërbimeve ose punëve që do të përfitojnë. 
6. Pas njoftimit të fituesit, Ministria e Mirëqenies Sociale dhe Rinisë dërgon pranë Shërbimit Social Shtetëror, dokumentacionin e plotë në formë të shkruar dhe elektronike (CD) për të vijuar me nënshkrimin e kontratave përkatëse.
7. Shërbimi Social Shtetëror dhe institucionet e përkujdesjes shoqërore të varësisë së saj janë përgjegjëse për ndjekjen e realizimit të kontratës.
8. Ngarkohen, për zbatimin e këtij udhëzimi, Shërbimi Social Shtetëror dhe Ministria e Mirëqenies Sociale dhe Rinisë.
Ky udhëzim hyn në fuqi menjëherë.

